पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. मेयर की कुर्सी को लेकर राजनीति के तीन दिग्गजों में चौधर की जंग छिड़ने वाली है। कारण, हिसार की चौधर किसके पास रहेगी इसका फैसला भी मेयर की कुर्सी करेगी। इस जंग में कई की निष्ठाएं बदल सकती हैं, जिससे संबंधों का व्याकरण तो बदलेगा ही राजनीति के समीकरण भी बदल जाएंगे।
इस जंग में जहां एक खेमा कांग्रेस की विधायक सावित्री जिंदल का है तो दूसरा खेमा हिसार संसदीय सीट से सांसद और हरियाणा जनहित कांग्रेस प्रमुख कुलदीप बिश्नोई का है। दोनों खेमे ताकतवर हैं। तीसरा खेमा इनेलो महासचिव अजय सिंह चौटाला का है और वह भी कमतर नहीं है। अजय की नामौजूदगी में इस खेमे की कप्तानी उनके बेटे दुष्यंत कर रहे हैं।
हर दल की अपनी रणनीति
नगर निगम चुनावों के दौरान सावित्री जिंदल और कुलदीप बिश्नोई ने तो सीधे चुनावों में कोई हस्तक्षेप नहीं किया, लेकिन इनेलो ने हर वार्ड में प्रत्याशी लड़ाए और दुष्यंत उनकी जीत के लिए चुनाव के दौरान जीतोड़ कोशिश करते रहे। लेकिन सीधे हस्तक्षेप न करने का मतलब यह नहीं कि उन्होंने कुछ किया ही नहीं।
हिसार की राजनीति में दखल रखने वाले राजनीतिक जानकारों का मानना है कि कांग्रेस और हजकां ने सोची समझी रणनीति के तहत अपने प्रत्याशी नहीं उतारे। हालांकि उन्होंने हर वार्ड से प्रत्यक्ष या परोक्ष रूप से किसी न किसी प्रत्याशी को अपना आशीर्वाद दे रखा था। अब अगर वे प्रत्याशी जीत कर गए तो ठीक नहीं तो वे जीते हुए प्रत्याशियों को अपने खेमे में लाने की कोशिश करेंगे।
रविवार रात में ऐसी कोशिशें हुई भी। जीत की संभावना वाले प्रत्याशियों की मिजाज पुर्सी की जाने लगी। लेकिन जब विश्वसनीय सूत्रों से यह रिपोर्ट मिलने लगी कि इस बार मतदाताओं का मूड नहीं समझ में आ रहा है। मतगणना के बाद कुछ ऐसे छुपे रुस्तम भी सामने आ सकते हैं, जिन्हें चुनावी दौड़ में माना ही नहीं जा रहा था। उसके बाद तीनों खेमे ने वेट एंड वाच की नीति अपना ली।
तब क्या होगा
परिणाम आने के बाद क्या होगा, इसको लेकर तमाम तरह के कयास लगाए जा रहे हैं। एक वार्ड में एक बड़े नेता के खासमखास की पत्नी निर्दलीय प्रत्याशी के रूप में चुनाव लड़ रही हैं। उनके खिलाफ जो प्रत्याशी मजबूत स्थिति में है, वह वास्तव में निर्दलीय है। यानी अपने बल पर चुनाव लड़ रहा है और कोई बड़ा नेता उसका सरपरस्त नहीं है।
अब अगर वह जीत गया तो जाहिर है कि उसे अपने पाले में लेने के लिए तीनों खेमे पुरजोर कोशिश करेंगे। ऐसी स्थिति कामयाबी अगर उसी खेमे को मिली जिसके खासमखास को उसने हराया है तो क्या होगा। जाहिर है कि हारने वाले प्रत्याशी की भी निष्ठाएं बदल जाएंगी। ऐसे प्रत्याशी कई हो सकते हैं। यह भी तय है कि उनकी बदली हुई निष्ठा अभी भले ही कोई असर न डाले लोकसभा व विधानसभा चुनावों में तो असर डालेगी ही।
अधिकांश होंगे नए चेहरे
नगर निगम के पहले सदन में अधिकांश नए चेहरे होंगे। निकाय राजनीति के कई दिग्गज संकट में है। मतदाताओं ने नए प्रत्याशियों में विश्वास जताया है। ऐसे संकेत वार्डो के सर्वे से मिले हैं।भास्कर ने सभी बीस वार्डो का दौरा कर मतदाताओं से बातचीत की। यह भी बात सामने आई कि सदन में पचास फीसदी सदस्य महिलाएं होंगी।
वोटर लिस्ट में माथापच्ची
चुनावी थकान उतारने के बाद सोमवार को प्रत्याशियों का अधिकतर समय वोटर लिस्ट को खंगालने में निकला। किसने वोट डाला, किसने नहीं और कौन किसके पक्ष में गया होगा, यह सब आंकलन चलता रहा। खासतौर पर उन प्रत्याशियों ने एक एक मतदाता के मतदान को रिव्यू किया है, जो कड़े मुकाबले में खुद को आगे समझ रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn